REGULAMENTUL (CE) NR. 439/2009 AL CONSILIULUI
din 23 martie 2009
privind încheierea Acordului între Comunitatea Europeană și Guvernul Federației Ruse privind cooperarea în domeniul pescuitului și al conservării florei și faunei marine din Marea Baltică
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) și cu articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
Comunitatea și Guvernul Federației Ruse au negociat și parafat un acord privind cooperarea în domeniul pescuitului și al conservării faunei și florei marine din Marea Baltică.
(2)
Acordul prevede o strânsă cooperare între părți pe baza principiului beneficiului echitabil și reciproc în vederea conservării, a exploatării raționale și a gestionării oricăror stocuri transzonale, asociate și dependente de pești din Marea Baltică.
(3)
Este în interesul Comunității să aprobe respectivul acord,
ADOPTĂ PREZENTUL REGULAMENT:
Articolul 1
Se aprobă, în numele Comunității, Acordul dintre Comunitatea Europeană și Guvernul Federației Ruse privind cooperarea în domeniul pescuitului și al conservării florei și faunei marine din Marea Baltică.
Textului acordului se anexează la prezentul regulament.
Articolul 2
Președintele Consiliului este autorizat să numească persoanele împuternicite să semneze acordul prin care Comunitatea își asumă obligații.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 martie 2009.